Hvis muligheden byder sig, er Nets klar til børsen, fortæller den amerikanske kapitalfond Advent. Værdisættes Nets på linje med britiske Worldpay, vil børsværdien nærme sig 36 mia. kr.

Kasper Brøndgaard Andersen, f. 1986, er journalist på Finans. Kasper er uddannet fra Journalisthøjskolen i Aarhus og har siden 2009 været eksiljyde i København, hvor han startede med at dække energi og transport for Ingeniøren og kort arbejdede freelance for Radio24syv i Kairo under Det Arabiske Forår. Siden fik han smag for erhvervsjournalistik på først Energiwatch og siden Ritzau Finans. På Finans dækker Kasper energibranchen, M&A, transport og service, mens han i fritiden ser og spiller fodbold, løber maraton og læser alt af og om Warren Buffett.

Lige siden to amerikanske kapitalfonde samt ATP købte Nets for 17 mia. kr., har rygterne om en børsnotering summet.

Nu bekræfter en af kapitalfondene for første gang, at Nets - der står bag Dankort, Nemid og Betalingsservice - snart kan være på børsen.

»Hvis der opstår et vindue til at børsnotere Nets i løbet af en overskuelig fremtid, vil det være godt for firmaet. Vi har altid håbet på en børsnotering, men Nets er blevet transformeret hurtigere, end vi havde regnet med,« siger Jeff Paduch, adm. direktør for kapitalfonden Advent International i Norden, til Finans.

Advent og Bain børsnoterede i oktober 2015 britiske Worldpay, der minder en hel del om Nets.

Hvis Nets værdisættes ligesom Worldpay, nærmer værdien af Nets sig 30-36 mia. kr.

»Folk mente, at vi betalte en høj pris for Nets, og det gjorde vi også. Men vi så også en masse potentiale, som mange andre ikke så,« siger Jeff Paduch.

Johnny Madsen, investeringschef i Dansk Formue- & Investeringspleje, er som udgangspunkt lunken, når kapitalfonde børsnoterer selskaber.

»Jeg vil undersøge investeringen, men jeg har bare en væsentlig større skepsis, når det er kapitalfonde, der sælger ud. De lever af at købe billigt og sælge dyrt,« siger han.

Keld Henriksen, chefporteføljemanager i Maj Invest, mener ikke, at det har nogen betydning.

Da smykkefirmaet Pandora blev børsnoteret, lød det også, at kapitalfondene ville tage gevinsten hjem, men de trofaste aktionærer er blevet så rigeligt belønnet siden.

»Vi har set det så mange gange før, og vi kender betingelserne, så der er ikke noget odiøst i det (at kapitalfonde sælger via børsen, red.). Vi kan bare lade være, hvis vi er bekymrede for, om det er et suttet bolsje,« siger Keld Henriksen.

Jeff Paduch afviser, at vækstpotentialet i Nets er udtømt, eller at kapitalfondene bare har skåret til og høstet lavthængende frugter.

Kort efter kapitalfondenes indtog købte Nets svenske DIBS - der leverer online betalingsløsninger - samt Nordea Merchant Acquiring, der indløser internationale betalingskort i de nordiske og baltiske lande.

Dertil kommer fem mindre opkøb, så Nets har brugt 3,1 mia. kr. på opkøb samt investeret 1 mia. kr. i nye it-systemer, siden kapitalfondene købte Nets i foråret 2014. Nets' overskud steg sidste år 59 pct. til 1.037 mio. kr.

»Så snart vi havde gennemført opkøbet af Nets, signalerede vi, at vi ville investere,« siger Jeff Paduch.

»Nets udviser kontinuerligt stærke finansielle resultater, som man også kunne se i den seneste årsrapport«.